b'\n_START_ARTICLE_\nSaunakalja\n_START_PARAGRAPH_\nSaunakalja on perinteinen suomalainen saunomiseen liittyv\xc3\xa4 kulttuuriperinne. Saunakalja on yleens\xc3\xa4 keskiolutta, nelosolutta tai kotikaljaa, mutta my\xc3\xb6s muitakin juomia k\xc3\xa4ytet\xc3\xa4\xc3\xa4n v\xc3\xa4hemmiss\xc3\xa4 m\xc3\xa4\xc3\xa4rin. Saunominen on ruokailun ohella tyypillisin arkip\xc3\xa4iv\xc3\xa4ntilanne, jolloin alkoholipitoista juomaa nautitaan Suomessa. _NEWLINE_Saunakaljoja juovat sek\xc3\xa4 miehet ett\xc3\xa4 naiset._NEWLINE_Saunakalja ostetaan yleens\xc3\xa4 marketista hyviss\xc3\xa4 ajoin ennen saunomista ja laitetaan esimerksi j\xc3\xa4\xc3\xa4kaappiin tai kylm\xc3\xa4\xc3\xa4n veteen j\xc3\xa4\xc3\xa4htym\xc3\xa4\xc3\xa4n saunan l\xc3\xa4mmityksen ajaksi. Olutta juodaan nautinto- ja seurustelujuomana mutta ei p\xc3\xa4ihtymistarkoituksessa. Juomat nautitaan l\xc3\xb6ylyjen ottamisen v\xc3\xa4liss\xc3\xa4 ja v\xc3\xa4litt\xc3\xb6m\xc3\xa4sti saunomisen j\xc3\xa4lkeen mutta yleens\xc3\xa4 ei itse l\xc3\xb6ylyhuoneessa._NEWLINE_Radio City selvitti toukokuussa 2014, milloin olut maistuu parhaalta. Kyselyyn osallistui 1\xc2\xa0700 henkil\xc3\xb6\xc3\xa4, joista 650 vastasi oluen maistuvan parhaalta saunomisen yhteydess\xc3\xa4. Suomessa syntyy ajoittain keskustelua kirkon ty\xc3\xb6ntekij\xc3\xb6iden ja johdon luvallisuudesta juoda saunakaljoja.\n_START_SECTION_\nHistoria\n_START_PARAGRAPH_\nSaunakaljoja ryhdyttiin ostamaan pieniss\xc3\xa4 eriss\xc3\xa4 keskioluen vapauttamisen j\xc3\xa4lkeen vuonna 1969. Nykyisin keskiolutta voi ostaa kaupoista ja kioskeista iltayhdeks\xc3\xa4\xc3\xa4n asti.\n_START_SECTION_\nTerveysvaikutukset\n_START_PARAGRAPH_\nOluen juomista saunomisen yhteydess\xc3\xa4 ei pidet\xc3\xa4 kovin terveellisen\xc3\xa4 ihmisen elimist\xc3\xb6lle. T\xc3\xa4st\xc3\xa4 syyst\xc3\xa4 Terveyden- ja hyvinvoinninlaitos ja Ehk\xc3\xa4isev\xc3\xa4 p\xc3\xa4ihdety\xc3\xb6 ry haluaisi rajoittaa keskioluen myynti\xc3\xa4 marketeista, jotta saunaoluita ei pystyisi ostamaan kello kuuden j\xc3\xa4lkeen illalla. Esitys on saanut kannatusta puolueista l\xc3\xa4hinn\xc3\xa4 Suomen keskustan raittiusliikkeen piiriss\xc3\xa4 ja Kristillisdemokraateissa.'